### önműködő fényelemes eljárás
A fényelem olyan feszültségforrás, amely elektromos energiává alakítja a fényenergiát. A Riszdorfer-féle önműködő rendszerben a fényelem vezérli a pillanatzárat és a felvevőlencse fényrekeszét. Riszdorfer Ödön egy másik eljárása esetében a fényelem útmutatása szerint kézzel kellett beállítani a megvilágítási időt. Riszdorfer Kodalux, majd Superlux néven kézi fénymérőt is szerkesztett és gyártott. A fényképezőgépek megvilágításmérőjében alkalmazott fényelemekkel az Egyesült Izzó kutatólaboratóriumának munkatársa, Selényi Pál (1884-1954) foglakozott. Képrögzítési kísérletei során jutott el a fénymásolás problémájának megoldásához. Selényi a gyakorlatban is bizonyította, hogy fényérzékeny anyagon láthatatlan töltéskép hozható létre, ami beporzással (festékkel) megjeleníthető. Az Egyesült Izzó nem ismerte föl a találmány jelentőségét. Végül az Egyesült Államokban építették meg a világszerte elterjedt fénymásoló berendezést, a xerox gépet. EJ