### Sára Sándor (1933-)
Az 1950-es évek második felében rendező-operatőr szakon végezte el a Filmművészeti Főiskolát. A Balázs Béla Stúdió első nemzedékével együtt robbant be költői filmetűdjeivel és a cigányok tanyavilágát, hétköznapjait pontosan és rendkívül erős képekben, montázsokban bemutató dokumentumfilmjével (Cigányok, 1962). Operatőrként nemzedékének majd minden kiemelkedő rendezőjével dolgozott, egészen különböző stílusú alkotók partnere. Kósa Ferenccel (Tízezer nap), Szabó Istvánnal (Apa), Gaál Istvánnal (Sodrásban), Kardos Ferenccel és Rózsa Jánossal (Gyerekbetegségek), Huszárik Zoltánnal (Szindbád) egyaránt forgatott. Első játékfilmje, a Feldobott kő (1968) kemény történelmi-társadalmi dráma, a későbbiekben csípős szatírát (Holnap lesz fácán, 1974), heroikus-romantikus történelmi filmet (80 huszár, 1977) és politikai példatörténetet (Tüske a köröm alatt, 1987) egyaránt készített. Az 1980-as években monumentális dokumentumfilmek alkotója: a második magyar hadsereg doni katasztrófájáról (Pergőtűz I-V., 1982), az erdélyi székelyek évszázados kálváriájáról (Sír az út előttem I-IV., 1987), a második világháború utáni meghurcoltatásokról (Csonka-Bereg). Az 1990-es években a Duna Televízió elnöke. VB