### Bauhaus
A Staatliches Bauhaus iparművészeti és építészeti iskola. 1919-ben Weimarban alapította W. Gropius építész, L. Feininger festő és G. Marcks szobrász. Célkitűzéseik között szerepelt az új összművészet megteremtése, mégpedig a modern technikai feltételek alapján és a társadalom minden rétegének igényeit kielégítően. Megszüntette a határt a művész és mesterember, illetve a "képző-" és "alkalmazott" művészetek között. 1925-1932 között Dessauban, 1932-1933-ban Berlinben működött. A nemzeti szocialisták 1933-ban bezárták. Nemzetközi hírű tanárai és tanítványai között volt többek között Paul Klee, Johannes Itten, Breuer Marcell, Vaszilij Kandinszkij, Mies van der Rohe, Moholy-Nagy László, Molnár Farkas, Weininger Andor, Forbát Alfréd. SzeJ