### Farkas Ferenc (1905-2000)
Zeneszerző. A Zeneakadémián Siklós Albert tanítványa volt, majd 1929 és 1931 között Ottorino Respighi mesteriskolájában képezte tovább magát Rómában. 1935 és 1941 között a Fővárosi Felsőbb Zeneiskola, 1941-től 1944-ig a kolozsvári konzervatórium, 1948-től 1975-ig a Zeneakadémia tanára volt. Iskolájából került ki az 1960-as években jelentkezett zeneszerzők legtöbbje. Stílusára nagy hatást gyakorolt a latin szellemiség, amelyet a népdalra építő, neoklasszikus formálással ötvözött. Igen termékeny komponista volt, operái (A bűvös szekrény, 1942; Csínom Palkó, 1951), zenekari és versenyművei mellett számos kórust és dalt írt. HP