### Szőts István (1912-1998)
Filmrendező. 1939-ben került a Hunnia Filmgyárba gyakornoknak, 1940-ben készítette első rövidfilmjét Látogatás Kisfaludy Stróbl Zsigmond műtermében címmel. Első játékfilmje, az Emberek a havason az 1942-es Velencei Filmfesztiválon művészeti fődíjat kapott. 1945-ben Röpirat a magyar filmművészet ügyében című kiadványában hívta fel a központi vezetők figyelmét filmgyártásunk sokszor még ma is létező problémáira. 1947-ben készítette el második játékfilmjét, az Ének a búzamezőkrőlt, ezt azonban már nem mutatták be, ettől kezdve pályája kisfilmekből és meg nem valósult filmtervekből állt. Az 1950-es évek elején a Népművészeti Intézetben néprajzi filmeket forgatott. 1957-ben elkísérte a Velencei Filmfesztiválra Melyiket a kilenc közül című rövidfilmjét, ahonnan nem tért haza. Ausztriában telepedett le, ahol művészeti és kulturális rövidfilmeket készített, és bár az 1970-es évek végétől több magyarországi filmterven is dolgozott, egy sem valósult meg. Szőts István a hatalmat kiszolgálni nem hajlandó, elveit fel nem adó művész jelképévé vált. VGy