### részleges megállapodás (1964)
A Magyar Köztársaság és az Apostoli Szentszék között 1964-ben létrejött részleges megállapodás szövegét titkosították, és ma sem hozzáférhető. A megállapodásról a következő közleményt tették közzé: "A Magyar Népköztársaság Kormánya és a Szentszék megbízottjai átfogó eszmecserét folytattak az állam és a katolikus egyház viszonyára vonatkozó jogi és ténybeli kérdésekről. A Magyar Népköztársaság Kormánya és a Szentszék elhatározták, hogy mindkét Fél számára kölcsönösen kötelező okmányban rögzítik az eddig folytatott tárgyalások eredményét. Ebből a célból Budapesten 1964. szeptember 15-én a Külügyminisztériumban egy okmányt és ahhoz csatolt jegyzőkönyvet írtak alá. Ez tartalmaz néhány gyakorlati megállapodást, biztosítékot vagy kötelezettséget a vita tárgyát képező kérdések egy részéről, és egyben lerögzíti az álláspontokat, igényeket, fenntartásokat, amelyeket a két fél az egyes kérdésekre vonakozólag kifejezett. A két fél kifejezte azt a készségét, hogy a jövőben is folytasson véleménycseréket azzal a szándékkal, hogy lehetőség szerint más kérdésekben is megegyezésre jussanak. Az okmányokat a Magyar Népköztársaság Kormányának teljhatalmú megbízottjaként Prantner József miniszter, az Állami Egyházügyi Hivatal elnöke, a Szentszék teljhatalmú megbízottjaként Mons. Agostino Casaroli, a Rendkívüli Egyházi Ügyek Szent Kongregációjának helyettes titkára írta alá. Budapest, 1964. szeptember 15." (Magyar Kurir, 1964. szeptember 15.) Az "okmány" három pontból állt: 1. A püspökök kinevezésével kapcsolatban megállapodtak abban, hogy a Szentszék csak a magyar fél, az Elnöki Tanács elnökének előzetes hozzájárulásával nevez ki püspököket. 2. A püspökök alkotmányra teendő esküje nem áll ellentétben püspöki esküjükkel. 3. A Pápai Római Magyar Akadémia helyzetének rendezése, növendékek küldése. A jegyzőkönyv tízegynéhány pontban sorolta fel a megoldásra váró kérdéseket, beleértve a szerzetesek helyzetét, a Mindszenty-kérdés megoldását is. Az információkat elsősorban Casaroli római nyilatkozatai szivárogtatták ki. GJ