### Szabó Ferenc (1902-1969) Zeneszerző. 1921-től tanult zeneszerzést a Zeneakadémián, 1923 és 1926 között Kodály tanítványaként. 1926-ban a Modern Magyar Muzsikusok Egyesületének alapító tagja volt, 1928-tól munkáskórusokat vezetett. 1931-ben Londonban mutatták be Petőfi-kórusát, a Farkasok dalát. Miután már 1922 óta kapcsolatban állt a munkásmozgalommal, 1931-ben előbb Berlinbe, majd Moszkvába emigrált. 1938-tól a Szovjet Zeneszerzőegyesület nemzetközi osztályát vezette. 1942-től a Vörös Hadseregben harcolt, politikai tisztként tért vissza Budapestre. 1945 őszétől a Zeneakadémia zeneszerzés tanszékének vezetője, 1958 és 1967 között pedig az intézmény igazgatója volt. Művei közül különösen sikeres volt a Ludas Matyi-szvit (1950) és a Föltámadott a tenger című oratórium (1955). Élete végén politikai csalódásait a Légy jó mindhalálig című Móricz-operájában dolgozta fel (befejezetlen, kiegészítette: Borgulya András). HP