### Petőcz András (1959-)
A neoavantgárd líra talán legsikeresebb, legkövetkezetesebb képviselője. E program más képviselőitől (például Zalán Tibortól) eltérően nála nemigen jelennek meg sem a hagyományos kötött formák, sem az "én egész népemet fogom" pátosza. Meglehetősen zárt magánvilágot alakít ki, amely egy védett, belső erotikus paradicsomra és egy veszedelmes, ellenséges külvilágra oszlik. Alkot betűkollázst, írógéppel készített betűképet, fényképes kollázst, repetitív verset, hangkölteményt, konkrét költeményt, manifesztumokat; azon kevesek közé tartozik, akik a kifejezés megújításába, s általában az újdonságba vetett hit némiképp naivnak tűnő mítoszát továbbra is hitelesen képviselik. KA