### a Nyugat második nemzedéke
A modernség a magyar irodalomban a Nyugat fellépésével kezdődik. A 20. századi magyar irodalmat a század első felében ehhez a nagy nemzedékhez, Ady, Babits, Kosztolányi generációjához volt szokás tájolni. A második nemzedék pályája az 1920-as évek elején indult. A Nyugat nagy alkotói számukra megtanulandó mintát jelentettek, és mivel jelentős hányaduk az avantgárd tapasztalatán is átesett, jellemezte őket az első nemzedék esztétizmusa, individualizmusa, mesterkéltsége elleni lázadás is. Az 1930-as évekre visszatérnek a hagyományos formákhoz, műfajokhoz, szociális érdeklődés vezeti őket. A nemzedék költőinek reprezentatív antológiája a Babits Mihály által szerkesztett és bevezetett, 1932-ben megjelent Uj Anthológia. A generáció legjelentősebb költői: Erdélyi József, Szabó Lőrinc, Illyés Gyula, József Attila, Fenyő László, Fodor József, Berda József, Sárközi György, Bányai Kornél, Nadányi Zoltán. A nemzedék prózaírói közül kiemelkedik Németh László, Márai Sándor, Veres Péter, Szerb Antal, Remenyik Zsigmond, Pap Károly teljesítménye. TGy