### Grősz-per
1951. május 18-án az ÁVH letartóztatta Grősz József kalocsai érseket. A vádak azonosak voltak a Mindszenty-perben elhangzottakkal, de kiegészültek a fegyveres összeesküvéssel is. 1951. június 22-26. között a Budapesti Megyei Bíróságon zajló koncepciós perben Grősz érseket 15 évi fegyházra ítélték. A Grősz-perhez egyéb perek sorozata kapcsolódott, amelyekben szerzetesrendi vezetőket, a katolikus közélet volt vezetőit ítélték el. Számos vádlottat halálra kínoztak és több halálos ítéletet végrehajtottak. GJ