### jobboldali radikalizmus
A Károlyi-féle polgári demokráciát keresztény és nemzeti alapról, jobboldalról támadó irányzatok gyűjtőneve, amelyek a változást radikális, erőszakos eszközökkel, egy előrevetett ellenforradalommal akarták végrehajtani. Számos szervezet sorolható ide, de jelentősebb befolyásra - és későbbi meghatározó szerepre - kettő tesz szert: a MOVE és az ÉME. A MOVE elődszervezete a leszerelő tisztek érdekvédelmi alakulataként 1918. november 15-én jött létre. A MOVE akkor vált hatékony katonatiszti ellenforradalmi egyesületté, amikor 1919 januárjában Gömbös Gyula vezérkari századost választják elnökének. 1919. február végén a kormány betiltotta, majd 1919 nyarától a rendszer végéig működött. Az Ébredő Magyarok Egyesületének (ÉME) pontos megalakulási dátuma nem ismert, valószínűleg ez is 1918. november folyamán jött létre. Tömegméretűvé 1919 nyarán-őszén vált. Legismertebb vezetője az 1920-as években Eckhardt Tibor volt. Keresztény és nemzeti jellegű civil szervezet, az ellenforradalmi mozgalmak között a szélsőjobboldalon állt. GJ