### Bódy Gábor (1946-1985)
Bölcsészdiplomával a zsebében végezte el a filmfőiskolát, de már az 1960-as évek végétől kezdve - rendezőként, forgatókönyvíróként, színészként, teoretikusként, szervezőként - kulcsfontosságú szerepet játszott a Balázs Béla Stúdió és a magyar kísérleti film történetében. Az Amerikai anzix (1975) három, az 1848-1949-es szabadságharc után Amerikába emigrált magyar férfi története. A radikális trükkökkel átalakított filmkép, a kísérleti filmes forma 19. századi archív, talált mozgóképet próbált kreálni, miközben a történet maga a fatalizmus és a sors hatalmát foglalta példázattá. Bódyt legtöbb filmjében a Rend és a Káosz kettőssége, a misztikus, ősi alapelvek működése foglalkoztatta: a Psyché (1980) monumentális szuperfikciója a női és a férfi princípium titkát, a Tudomány és a Művészet rejtélyeit faggatta. A Kutya éji dala (1983) a hit, a meggyőződés és a kétely - a vallásos, az ideológiai, a tudományos és a misztikus világrend és -értelmezés kapcsolatát fogta össze. VB