### Féja Géza (1900-1978)
Pályáját az 1920-as évek derekán kezdte. Bajcsy-Zsilinszky Endre nemzeti radikális irányzatát publicistaként és Előőrs, illetve Szabadság című lapjának munkatársaként képviselte. Kritikusként, a népi mozgalom szervezőjeként vezető szerepet vállalt. Részt vett az Új Szellemi Frontban és a Márciusi Front programjának kidolgozásában. Három kötetes irodalomtörténetet írt (1937, 1942, 1943), amely a plebejus népiesség és a magyarság keleti karakteréről szőtt mítosz sajátos ötvözetét érvényesítette irodalmunk történetének leírásában. Legfontosabb műve a Viharsarok (1937), amely a benne feldolgozott tényanyag és megírásának irodalmi színvonala folytán a szociográfia-irodalom egyik legsikeresebb darabja. A világháború éveiben a népi mozgalom jobbszárnyán helyezkedett el, s emiatt 1945 után hosszú időre kiszorult az irodalmi életből. TGy