### cserkészet
Angliában, Baden-Powell generális által 1908-ban alapított ifjúsági mozgalom. Célja kezdetben a 14-18 év közötti kallódó fiúk nevelése volt. Eszközei a fegyelemszeretet, leleményesség, önellenőrzés, önzetlenség. Az 1910-es években világmozgalommá vált, mely jellemépítéssel, magas erkölcsi követelmények felállításával készíti föl a fiatalokat a szolgálatra, együttműködésre, kötelességvállalásra, szervezőkészségre. Magyarországon 1913-ban honosították meg, és 1948-as betiltásáig működtek a különböző cserkészegyesületek. 1989-ben újjáéledt. Alapegysége a 6-8 fős örs, 4 örs rajt, a rajok csapatot alkotnak. A csapatokból áll a Cserkész Szövetség. A cserkészet eredetileg nem volt vallásos jellegű, Magyarországon azonban nagy súlyt fektettek a vallásos nevelésre. TI