### Jékely Zoltán (1913-1982)
Áprily Lajos fia. Egyetemi hallgatóként az Eötvös Collegium tagja volt, majd az Országos Széchényi Könyvtár munkatársa lett. A Nyugat harmadik nemzedékéhez tartozott, s a nyugatos és az erdélyi költészet hagyományait folytatta, a francia modernség színeivel felfrissítve azokat. Spontán líraiság jellemzi, annak előnyével, a természetességgel és természetközeliséggel és hátrányával, a sanzonszerű könnyedséggel. Verseiben megjelennek az erdélyi tájak, a nosztalgikusan felidézett gyermekkori emlékek, de a budai hangulatok is helyet kapnak lírájában. 1941 és 1946 között Kolozsváron élt, majd Budapestre visszatérve újra az OSZK-ban dolgozott. Az 1950-es években nem vehetett részt az irodalmi életben. TGy