### Császár István (1936-1998)
Az irodalmi életbe 1967-ben robbant be két elbeszélésével (Fejforgás, Utazás Jakabbal). Elbeszéléskötetei lazán összefüggő novellafüzérek, melyekben az egyes történeteket a narrátor személye és a vissza-visszatérő szereplők kötik össze. Császár tudatosan "nem irodalmi" író, aki "nem cserélné el a sivár valóságot ezer kiagyalt történetért"; egész prózáját a vallomásos őszinteségre és az élőszó kötetlen formáira építette. Nem győzte ostorozni az egyetemi diplomával mintegy kutyabőrként kérkedő új értelmiséget, amelyet nagyipari futószalagon állítanak elő, s amelyből csak az olyan eredendő értelmiségi értékek hiányoznak, mint az autonómia és a kreativitás. Jellegzetes hobo figurái - szabadságukat, egyéniségüket féltve - szándékosan maradnak az álságosnak és végső soron értelmetlen célokat követőnek bizonyuló társadalom margóján. Császár több novelláját filmesítették meg sikerrel (Utazás Jakabbal, 1973, Gyilkosok, 1973), ő írta a Huszárik Zoltán rendezésében készült Csontváry (1979) forgatókönyvét is. VA