### Áprily Lajos (1887-1967)
A nagyenyedi Bethlen Kollégium tanára, amikor a Nyugat első nemzedékének elkésett képviselőjeként 1921-ben megjelenteti első, szimbolizmuson, impresszionizmuson iskolázott verseskötetét. Versei halálélménynek adnak hangot, a természetbe menekülő ember elégikus költészetét, az erdélyi atmoszférát visszaadó tájlírát szólaltatják meg. Költeményeit a Nyugat nagy mestereihez méltó formaművészet, artisztikus kidolgozás, a zenei formák használata jellemzi. Az induló Erdélyi Helikon szerkesztője, majd 1929-ben Magyarországra települ. A Protestáns Szemlét szerkeszti, leánygimnáziumi igazgató. Lírai drámák szerzője, kitűnő műfordító, többek között Puskin Anyeginjének tolmácsolója. Válogatott versei Ábel füstje címmel 1957-ben jelentek meg. TGy