### Reményik Sándor (1890-1941)
Apai öröksége lehetővé tette számára, hogy a beteges, gyenge alkatú költő 1916-tól halálig az irodalomnak élhetett. 1921-től a Pásztortűz főszerkesztője, 1926-ban az Erdélyi Helikon alapító tagja volt. 1918 és 1920 között Végvári álnéven irredenta verseket írt, majd lehiggadt és magános vívódó költőként az erkölcsi tisztaság, lelkiismeretesség eszményét hirdette. Ennek komoly képviselete biztosította a mély érzelemvilág és érzékeny kedély, illetve a konvencionális gondolkodás és formai igénytelenség végletei között egyensúlyozó konzervatív nemzeti beállítottságú és mélyen vallásos lírikus korabeli rendkívüli népszerűségét. TGy