### Ascher Tamás (1949-)
A kaposvári és a Katona színházi legenda alakító résztvevője, rendező. Leszerződött a kaposvári Csiky Gergely Színházba (1973), és vizsgarendezésül Szép Ernő Patikáját választotta. 1978-ban az újjászervezett, Székely Gábor és Zsámbéki Gábor vezette Nemzeti Színházhoz szerződött, de vendégként folyamatosan rendezett Kaposváron is. Később visszaszerződött első színházához főrendezőnek (1981). A budapesti Katona József Színháznak is tagja (1989-től). Részt vesz a párizsi Théâtre de l'Europe tanácsának munkájában (1989-től). Rendezéseiben az aprólékos, szinte hiperrealista elemek ötvöződése formálja képpé a gondolatokat. Előadásaiban a hétköznapi kifejezőeszközök nyernek színpadi létjogosultságot, ekként hozva közelebb az illúzió világát a köznapi ember problémáihoz. Beckett Ó, azok a szép napok, Csehov Platonov, Pirandello Ma este improvizálunk, Arden Élnek mint a disznók pályájának azon rendezései, melyek felteszik a távolságtartó iróniával szemlélődő, de érző és értő alkotó ember létértelmező kérdéseit. JM