### Hajnóczy Péter (1942-1981)
Fölvett írói név (ehhez képest Hajnóczy József, a jakobinus mártír leszármazottjának vallotta magát). A hajdani versenysportoló életerejét elhatalmasodó alkoholizmusa és rendszertelen életmódja idő előtt őrölte fel. 1975-ben jelent meg első elbeszéléskötete, A fűtő (amiből cenzurális okból kimaradt egyik legsikerültebb írása, A véradó) és Az elkülönítőben című szociográfiája, amely a szentgotthárdi elmeszociális otthonban tapasztalt állapotokról számolt be, s nemcsak nagy visszhangot váltott ki, hanem rágalmazási pert is. Legjelentősebb műve, A halál kilovagol Perzsiából című kisregénye (1979) az alkoholfüggőség okozta személyiségbomlás és a vele folytatott küzdelem aprólékos szenvedéstörténete. Különösen izgatta Hajnóczyt az egyéniség végletessége: A véradóban csodatévő képességet ruház rá, míg a Jézus menyasszonya című kisregényben (1981) démonikus alantasságát mutatja be. VA