### Tildy Zoltán ( 1889-1961)
Református lelkész, miniszterelnök és köztársasági elnök. Tanulmányait többek között a belfasti egyetemen végezte. Református lelkészi működése mellett újságírással foglalkozott. 1930-ban részt vett a Független Kisgazdapárt megalakításában, és ügyvezető alelnöke lett. Több ciklusban a párt országgyűlési képviselője. 1943-tól az FKGP ügyvezető elnöke, 1945-től országos pártvezetője. 1944-ben csatlakozott a Magyar Fronthoz. 1945. november 15-én lett miniszterelnök, s e minőségben a Nemzeti Főtanács tagja. 1946. február 1-jén a Magyar Köztársaság első elnökévé választották. Köztársasági elnöki tisztét 1948. augusztus 3-ig látta el. Ekkor háziőrizetbe vették, és csak 1956. májustól mozoghatott szabadon. Az 1956-os forradalom kormányainak államminisztere. 1957-ben 6 évi börtönre ítélték, 1959-ben felfüggesztették ennek végrehajtását. GJ