### Mojszejev, Igor (1906-)
A század nagyhatású koreográfusa, a színpadi néptáncművészet máig meghatározó egyénisége Európában. 1937 óta a nevét viselő hivatásos táncegyüttes vezetője. A hagyományos tánckultúráról vallott fölfogása, miszerint a néptáncok önmagukban nem jelentenek önálló művészi értéket, csak tanult koreográfus keze nyomán válhat azzá, alapvetően meghatározta koreogáfusok és táncosok egész generációinak szemléletét. Legismertebb művei: Orosz szvit, Partizánok, Horumi, Bulyba, Moldvai Szvit, Futballmeccs, Egy nap a hajón, Képek a múltból nagy elismerést szereztek alkotójuknak szerte a világon. Magyarországon is számos esetben vendégszerepelt együttese. Mint koreográfusnak különös tehetsége van a humoros-szatirikus zsánerképek iránt. FL