### Rajk László (1909-1949)
Kommunista pártvezető, miniszter. Középiskolai tanári diplomát szerzett. Az egyetemen került kapcsolatba a kommunista mozgalommal, 1931-ben lett a párt tagja. Az illegális KMP vezetőjeként többször letartóztatták. 1937-1939-ben részt vett a spanyol polgárháborúban, 1941-ben tért haza. 1944-ig ismét börtönben volt, szabadulása után a párt titkára lett, és részt vett a Magyar Front megszervezésében, az ellenállási mozgalomban. 1944 decemberében lebukott, előbb Sopronkőhidára, majd Németországba vitték. 1945. május közepén tért vissza Budapestre. 1945-től 1949-ig a kommunista párt politikai bizottságának tagja, 1945-ben a budapesti pártbizottság titkára. 1946. márciustól 1948. augusztusig belügyminiszter, majd 1949. júniusig külügyminiszter volt. 1949. május 31-én letartóztatták, koncepciós perben több társával együtt halálra ítélték, és Budapesten felakasztották. 1955-ben rehabilitálták, és 1956. október 6-án a Kerepesi temetőben újratemették. GJ