### Schiffer Pál (1939-)
Az 1960-as évek elején szerzett rendező szakos diplomát. A szabolcsi ingázókról (Fekete vonat, 1970), az elmaradott körülmények között élő cigányokról szóló dokumentumfilmekkel (Faluszéli házak, 1972; Mit csinálnak a cigánygyerekek?; 1973) és dokumentarista játékfilmekkel (Cséplő Gyuri, 1978) tűnt fel. Az 1980-as években sokrészes filmszociográfiát készített szociológusokkal közösen a paraszti élet és a magyar mezőgazdaság átalakulásáról (Kovbojok, 1985; A Dunánál, 1987). Az 1990-es években a székesfehérvári Videoton vállalat felbomlásáról, átalakulásáról, a munkanélkülivé vált, majd nagy nehezen újra munkát talált alkalmazottairól szóló sorozata a rendszerváltás utáni gazdasági változások hiteles és alapos krónikája (A Videoton sztori, 1993; Elektra, avagy: Bevezetés a kapitalizmus politikai gazdaságtanába, 1996; Törésvonalak, 1998). VB