### Devecseri Gábor (1917-1971)
Csodagyerekként indult az 1930-as években, első önálló verseskötete: A mulatságos tenger (1936). Kosztolányi nyelvjátékai, Kerényi Károly antikvitás-felfogása voltak rá legnagyobb hatással. 1938-ban Catullus összes verseinek lefordítása után éles vitába keveredett a neves klasszikafilológus Csengery Jánossal. 1945-ben publikálta Az élő Kosztolányi című esszékönyvét és az Állatkerti útmutató című, gyermekek számára írt, bravúros és ötletes verseskötetét. 1949 után egyik vezéralakja lett az új irodalompolitikának, rendkívüli formaérzéke révén bármit képes volt megverselni. Ugyanakkor elkészítette az Odüsszeia (1947), majd az Iliász (1952) korszerű magyar fordítását, amivel alapvetően változtatta meg irodalmunk antikvitás-élményét. VA