### lakihegyi adó
A Magyar Rádió 120 kW-os lakihegyi nagyadóját 1933-ban helyezték üzembe. Átadásával és a Sándor utcai korszerű stúdió fölépítésével a magyar rádiózás fölzárkózott a nemzetközi élvonalhoz. A lakihegyi adó antennatornyát a MÁVAG készítette, amely 307 méteres magasságával egy ideig a világ legmagasabb antennatornya és Európa legmagasabb építménye volt. A tornyot a második világháború után újjáépítették. Az adó ma már nem üzemel, a szivar alakú tornyot ipari műemlékké nyilvánították. EJ