### Móricz Zsigmond (1879-1942)
A történelmi osztályokhoz tartozás tudatával, de szegény körülmények között élő családban született. A debreceni református kollégiumban, Sárospatakon és Kisújszálláson végezte tanulmányait. Utóbbi helyen a fiatal Móricz előmenetelét támogató, számára példaképet jelentő nagybátyja, Pallagi Gyula volt az igazgató. Felsőfokú tanulmányokat Debrecenben, majd Budapesten folytatott. Írói és újságírói pályája meglehetősen sikertelenül, kevés reménnyel kecsegtetően indult. Szatmár megyében népköltési gyűjtő utakat tett, amelyeken megismerkedett a falusi Magyarország problémáival. 1905-ben házasságot kötött Holics Jankával. Ady költészetével való megismerkedése elhatározó befolyást gyakorolt további fejlődésére. A sikert a Hét krajcár című novellájának a Nyugatban való közlése (1908) hozta meg számára, s ettől kezdve pályája évtizedekre összekapcsolódott a folyóirat történetével. A forradalmak idején a kulturális élet egyik aktív szereplője volt. Az ellenforradalom éveiben emiatt üldözésben volt része. 1925-ben felesége öngyilkosságot követett el. 1926-ban házasságot kötött Simonyi Mária színésznővel. 1929-ben Babits Mihállyal együtt átvette a Nyugat szerkesztését, s ez az együttes szerkesztési munka 1933-ig tartott. Érdeklődése a történelmi osztályoktól a falusi szegénység felé fordult, párhuzamosan a népi mozgalom kibontakozásával. Megismerkedett Csibével, a külvárosról szóló írásainak ihletőjével. Házassága Simonyi Máriával felbomlott. Leányfalura költözött. 1939-ben átvette a Kelet Népe című folyóirat szerkesztését. TGy