### Petrovics Emil (1930-)
Zeneszerző. A Zeneakadémián Szabó Ferenc, Viski János és Farkas Ferenc tanítványa volt. 1964-től a Színművészeti Főiskola, 1968-tól a Zeneakadémia tanára, majd 1979 és 1998 között a zeneszerzés tanszék vezetője. Első műveiben a bartóki örökség és a délszláv népzene összeegyeztetésére törekedett (1. vonósnégyes, 1959). Hubay Miklós szövegére írt, C'est la guerre című operája (1961) az 1960-as évek új magyar zenéjének egyik alapműve, amelyben a késő romantikus dramaturgia elidegenítő és részben könnyűzenei rokonságú elemekkel párosul. Kilenc kantátájának sorozata végigkíséri pályáját. HP