### Karinthy Frigyes (1887-1938)
Kezdettől a Nyugat munkatársa. A tudományos és a technikai fejlődés elkötelezett híve, a pozitivizmusnak a Felvilágosodás szellemi örökségét vállaló "tudományos világnézete" erősen hatott gondolkodására, de a tudományok legújabb fejleményei (pszichoanalízis, relativitáselmélet, stb.) is foglalkoztatták szellemét. Ez a beállítottság utópisztikus utazási regényeiben és drámáiban is érezteti befolyását. Humorérzéke hamar megmutatkozott, 1912-től szerepelt Nagy Endre kabaréjában. Kivételesen finom és virtuóz nyelvi humora és kritikai érzéke érvényesül Így irtok ti című irodalmi stílusutánzatokat és paródiákat tartalmazó sorozatában. Tanár úr kérem (1916) című novellaciklusában a gyermeki lélek avatott ismerőjének mutatkozik. A kis formák (humoreszkek, krokik, kabaréjelenetek, aforizmák) mestere, amiben része van a nagy feladatok megvalósítását halogató, önmagát szétaprózó hajlamának is. Költőként és novellistaként is figyelemre méltót alkotott. A fekete humor, a groteszk törekvések korai képviselője, a magyar abszurd előfutára. TGy