### Kormos István (1923-1977)
Népi költőként indult, a Válasz köréhez tartozott, első kötete (Dülöngélünk, 1947) Nagy László korai költészetével rokon. 1950-től az Ifjúsági (később Móra Ferenc) Könyvkiadó főszerkesztője, aki népszerű gyermekversei révén ismert. 1963-1965 között Párizsban francia kiadók lektoraként dolgozik, ezek az évek új korszakot nyitnak költői pályáján. 1971-ben jelenik meg második, Szegény Yorick című verseskötete, amely az év irodalmi szenzációja. Korábbi verseit is tartalmazza a kötet, nem egyet átdolgozott-javított formában, ám az igazi novumot az 1960-as években írt versek jelentik. Elég egybevetni az első és a második kötet címadó költeményeit (1944-ben, illetve 1966-ban születtek) ahhoz, hogy érzékeljük Kormos István radikális költői fordulatát: bár mindkét verset halálélmény uralja, de a korai vers ezt életrajzi, míg a későbbi művelődéstörténeti távlatba helyezi, így a Szegény Yorick hasonlíthatatlanul összetettebb jelentésű. Elégia és irónia kettősségében formálódtak Kormos új költeményei, amelyek beszédhelyzetét pontosan tükrözik az Utánunk című vers (1967) nemzedéksirató sorai: "Utánunk igazabbak jönnek / (...) és rendbe raknak mindent majd utánunk." VA