### Történelmi Emlékbizottság
1942. február közepén alakult szervezet, amelynek formális célja a történelmi hagyományok ápolása, elsősorban 1848 centenáriumának (1948) méltó előkészítése, az ereklyék összegyűjtése volt. Valójában a háborúellenes nemzeti függetlenségi politika fóruma. Március 1-jén tették közzé a megalakulásáról szóló közleményt, amelyet 28 tekintélyes közéleti személyiség írt alá; politikusok, írók, művészek. Az ismertebb politikusok Bajcsy-Zsilinszky Endre, Barankovics István, Kovács Imre, Nagy Ferenc, Szakasits Árpád, Tildy Zoltán, Varga Béla, Veres Péter, az írók és művészek közül például Illyés Gyula, Spectator (Krenner Miklós), Pátzay Pál vagy Szőnyi István. GJ