### Fábri Zoltán (1917-1994)
Képzőművészként indult, majd a színészi diploma megszerzése után a Nemzeti Színházban dolgozott. 1950-ben került a filmgyárba művészeti vezetőnek, első filmje a Vihar (1952) volt. A Körhinta (1955) és a Hannibál tanár úr (1956) a korszak stílusteremtő alkotásai. Az 1960-as években készült munkáit a lazább időkezelés (Húsz óra, 1965) és a szatirikus-groteszk hangvétel (Isten hozta, őrnagy úr!, 1969) jellemzi. Molnár Ferenc alapján készült az Oscar-díjra is jelölt A Pál utcai fiúk (1968), Déry Tibor nagyregényéből a 141 perc A befejezetlen mondatból (1974), Sántha Ferenc művéből Az ötödik pecsét (1976). Az 1983-as Gyertek el a névnapomra után már nem forgatott, visszatért a képzőművészethez, számos kiállítása is volt. VB