### MOM MTA1 jelű mikrohullámú távmérő készlet
A MOM az 1980-as évek közepén kezdte gyártani az MTA1 jelű mikrohullámú távmérőt. A nagy pontosságú műszer képes a két antenna közötti 70 kilométeres távot, például a Balaton hosszát, egyetlen méréssel maximum 15 centiméteres pontossággal megállapítani. Az MTA1-et katonai felhasználásra, tüzérségi pontok kitűzésére, készítették. Megoldották a műszer árbocra szerelését: a harminc méter magas, ötvözött alumíniumból készült árboc 45 perc alatt fölépíthető, és 80 km/h sebességgel fújó szélben is csaknem kilengés nélkül tartja a 15 kilogrammos, parabolaantennával ellátott adó-vevő egységet. EJ