### Kurtág György (1926-)
Zeneszerző, zongoraművész. 1946-tól a Zeneakadémián tanult zongorát Kadosa Pálnál, zeneszerzést Veress Sándornál és Farkas Ferencnél. Az 1957-1958-as párizsi tanulmányútja fordulatot hozott pályáján: megismerkedett a nyugat-európai irányzatokkal és megalapozta saját, a kifejezés maximális tömörítésére törekvő stílusát. A következő évtizedben mindössze néhány kamaraművet komponált, amelyek közül kiemelkedik a Vonósnégyes (1959) és a Bornemisza Péter mondásai (1963-1968). Nemzetközi felfedezésére A boldogult R. V. Truszova üzenetei című kamarazenekar-kíséretes, orosz nyelvű dalciklusának 1981-es párizsi bemutatója után került sor. Az 1980-as évek vokális alkotásaiban (így például a Kafka-töredékekben, 1985-1986) a közép-európai zenei örökség új aktualitását teremtette meg. A zongoraoktatásban mind inkább elterjedőben van Játékok című sorozata (1973-). 1968 és 1986 között a Zeneakadémia kamarazene-professzora volt, 1993 óta Nyugat-Európában él és tanít. HP