### Veress Sándor (1907-1992)
Zeneszerző, népzenekutató. 1907-ben született Kolozsvárott. 1923-tól zeneszerzést Budapesten Kodálynál tanult, majd Bartók zongora-tanítványa lett. 1927-től foglalkozott népzenekutatással, előbb Lajtha László mellett a Néprajzi Múzeumban, majd 1934 és 1940 között Bartók munkatársaként a Magyar Tudományos Akadémián. Gyűjtőútjai főként a moldvai csángók körébe vezették el. Az 1930-as években zongoratanárként és szakíróként fontos szerepet játszott a zenepedagógia reformmozgalmaiban is. 1948-ban Svájcba emigrált, ahol a Berni Zeneművészeti Főiskolán tanított; több amerikai egyetemnek is vendégprofesszora volt. Stílusa a magyar népzenére építő alapokon fejlődött ki (Térszili Katica, 1943, bemutató: Stockholm 1949), majd 1950 után elsajátította a dodekafónia technikáját is. Az 1960-as évektől e két irányzat szintézisére törekedett. HP