### Márai Sándor (1900-1989)
Fiatal újságíróként 1919-ben cikkei jelentek meg a Vörös Újságban. A Tanácsköztársaság bukása után Berlinbe, majd Frankfurtba költözött, és a Frankfurter Zeitung munkatársa lett. Házassága után Párizsban telepedett le és 1925-től az Ujság című napilap tudósítójaként dolgozott. 1928-ban hazaköltözött Magyarországra. Liberális ujságíróként sikereket ért el, de irodalmi ambiciói is hamar jelentkeztek. Franz Kafkát ő fordította először magyarra. Thomas Mann írásművészete nagy hatást gyakorolt alkotói gyakorlatára. Antifasiszta és urbánus szellemiségű írástudó volt. Egy polgár vallomásai című könyve (1934) nagy népszerűséget szerzett neki, s az írói siker egészen emigrációjáig kísérte őt. A világháború alatt a Magyar Tudományos Akadémia tagja lett. A háború éveiben visszavonultan, részben Leányfaluban élt. 1948-ban Svájcba utazott, s ezzel megkezdődött haláláig tartó emigrációja. 1950-ben Olaszországban, 1952-ben az Egyesült Államokban telepedett le. Időközönként hosszabb időre visszatért Európába. 1979-től haláláig San Diegóban telepedett le. Műveit és naplóját folyamatosan írta az emigráció évtizedei alatt, de sem az óhazával nem vette föl a kapcsolatot, sem pedig az emigráció kulturális életében nem vett részt. Magányos maradt 1989-ben elkövetett öngyilkosságáig. TGy