### Radnóti Miklós (1909-1944)
Édesanyja és ikertestvére a költő születésekor meghalt. Édesapját 1921-ben veszítette el. Nagybátyja nevelte, aki egy csehországi textilipari főiskolába íratta be. A Nyugat harmadik nemzedékének tagja, aki pályakezdésekor Kassák avantgárdjának hatása alá került. Az egyetemet Szegeden végezte magyar-francia szakon. Bekapcsolódott a Szegedi Fiatalok Művészeti Kollégiumának munkájába, megismerkedett az alföldi tanyavilág és általában a szegény kétkezi emberek életével. Kommunista fiatalok szervezkedésében vett részt. 1935-ben kötött házasságot Gyarmati Fannival. Szellemi atyja, Sík Sándor hatására katolikus hitre tért. 1940-ben megjelent Ikrek hava című önéletrajzi elbeszélése. Zsidó származása miatt zaklatásnak volt kitéve. Több ízben is munkaszolgálatra hívták be. Utolsó behívóját 1944. május 18-án kapta a jugoszláviai Bor mellett elhelyezett Lager Heidenauba. Szeptember 17-én "erőltetett menet"-ben indították el csoportját nyugat felé. A legyengült szervezetű, gyalogolni nem tudó költőt november 9-én, a Győr megyei Abda határában agyonlőtték. Exhumálása során találták meg kis noteszba írva döbbenetes erejű utolsó költeményeinek sorozatát, amelyet poszthumusz megjelent Tajtékos ég című kötetében tettek közzé. TGy