### Ravasz László (1882-1975)
Dunamelléki református püspök. Teológiai és bölcsészeti tanulmányait a kolozsvári egyetemen végezte. Teológiai-filozófiai nézeteire a neokantiánus hatások nyomták rá bélyegüket. 1907-től a kolozsvári református teológiai akadémia tanára. 1918-tól az erdélyi egyházkerület főjegyzője, a püspök után a második ember. 1921-ben Kálvin téri lelkésznek és egyben a dunamelléki egyházkerület püspökének választják. Széles körű műveltséggel rendelkező hitszónok, igehirdetései országos hatást váltanak ki. Szinte valamennyi református, illetve protestáns szervezet, mozgalom vezetésében jelen van, fokozatosan átvette Baltazár szerepét, akinek elhunytakor őt választották a zsinat és a konvent lelkész elnökévé. Gazdag irodalmi munkássága, a korhoz igazodó konzervatív, de szociálisan érzékeny kereszténysége egyháza első emberévé emelte. 1948-ban lemondott országos tisztségeiről, majd a püspökségről, végül a Kálvin téri lelkészségről is. GJ