### Tamkó Sirató Károly (1905-1980)
A pesti egyetemen jogot végzett. Az 1920-as évek magyarországi avantgárdjának jeles képviselőjeként a Magyar Írás köréhez tartozott. A magyar avantgárd lehanyatlása idején, 1930-ban, ragaszkodva az izmusok kezdeményezéseinek továbbviteléhez, Párizsba utazott. Fölvette a kapcsolatot a kor neves avantgárd művészeivel, Kandinskyval, Picabiával, Duchamp-mal, megalapította a dimenzionista iskolát, amelynek téziseit a Dimenzionista manifesztumban (Párizs, 1936) fogalmazta meg. A költészet szempontjából ennek lényege a vers kimozdítása a vonalból a síkba, a lineáris szövegnek festészeti dimenzió biztosítása. Fájdalmas betegsége azonban haza kényszerítette Magyarországra, ahol 1940-1945 között az Orion Rádiógyár reklámszövegírójaként dolgozott. Az irodalmi életbe előbb műfordítóként, majd népszerű gyermekversek szerzőjeként került vissza az 1950-es évek végén, később, az avantgárd iránti érdeklődés felélénkülésének köszönhetően a kritika újra fölfedezte korai korszakának kísérletező költészetét. TGy