### Vas István (1910-1991)
1928-ban Kassák Lajos indítja el pályáján. Gyakorlati foglalkozást választ, beiratkozik a bécsi kereskedelmi főiskolára. Bécsben megismerkedik Kassák nevelt lányával, Nagy Etel táncosnővel. 1929 szeptemberében a Standard Villamossági R. T. tisztviselőjeként helyezkedik el, és összeköti életét Nagy Etellel. Kassákkal és a Munka körrel való kapcsolata megromlik. Illyés Gyula Nehéz föld című kötete a hagyományokkal kiegyenlített modernség útjainak keresése irányában befolyásolja pályáját. A Nyugat harmadik nemzedékének tagja. Első verseskötete, az Őszi rombolás 1932-ben jelenik meg. 1939-ben felesége agydaganatban meghal. Radnóti Miklóssal baráti kapcsolatba kerül. Ahogy Radnóti, ő is sorozatosan behívókat kap munkaszolgálatra, majd a nyilas időkben Ottlik Géza lakásán rejtőzik. 1946-tól a Révai könyvkiadó lektora. 1951-ben feleségül veszi Szántó Piroska festőművészt. 1971-ben az Európa Könyvkiadó lektoraként vonul nyugállományba. Verseskötetei és fordításai mellett publikálja nagy sikert arató visszaemlékezéseit a két háború közötti korszak irodalmi-kulturális életére Nehéz szerelem (1964) címmel. TGy