### királypuccs
IV. Károly király 1921-ben lezajló két visszatérési kísérlete. Az első királypuccsra 1921. március 25. és április 5. között került sor. Ekkor a király békés úton szólította fel Horthy kormányzót a hatalom átadására, aki ez elől - az antant által kilátásba helyezett háború miatt - elzárkózott. A fegyveres visszatérési kísérlet 1921. október 20. és november 1. között volt. A királyhoz csatlakozott csapatok és a Horthyhoz hű alakulatok közötti csatára Budaörsnél október 23-án került sor. Ebben a királypártiak vereséget szenvedtek. Másnap Tatán az uralkodót és feleségét őrizetbe vették, majd eleget téve az antanthatalmak kérésének, november 1-jén átadták őket az angol megbízottaknak, akik Madeira szigetére vitték. A trónfosztás 1921. november 6-án zajlott le. GJ