### felsőház egyházi tagjai
Az országgyűlés felsőházáról szóló 1926. évi XXII. törvénycikk 4. paragrafusa értelmében hivatalánál fogva és annak tartama alatt tagja a felsőháznak az esztergomi érsek, aki Magyarország hercegprímása, a kalocsai és az egri érsek, a csanádi, a győri, a hajdúdorogi, a pécsi, a székesfehérvári, a szombathelyi, a váci és a veszprémi római katolikus megyéspüspök, a pannonhalmi bencés főapát, a jászói és a csornai premontrei prépost, a zirci ciszterci apát, a Magyar Kegyes Tanítórend provinciálisa (mint nagyjavadalmasok), valamint az esztergomi, kalocsai és egri székesfőkáptalan nagyprépostja. Ami a protestánsokat illeti, a református egyház hivatalban legidősebb három püspöke és három főgondnoka, az evangélikus egyház hivatalban legidősebb két püspöke, továbbá egyetemes felügyelője és hivatalban legidősebb kerületi felügyelője, végül az unitárius egyház hivatalban idősebb elnöke (aki vagy a püspök, vagy a főgondnok) volt a felsőház tagja. Rajtuk kívül egyházi méltóságánál fogva tag volt a budai szerb ortodox püspök, valamint az ortodox és a neológ izraelita hitközségek által választott két rabbi. GJ