### Babarczy László (1941-)
A Pécsi Nemzeti Színházban (1966-1969), majd a Nemzeti Színházban (1969-1973) eltöltött évek után a kaposvári Csiky Gergely Színházhoz kerül rendezőnek (1973), s itt főrendezőként (1974-1981), később művészi munkájával párhuzamosan (1978-tól) igazgatóként a színházi létezés Magyarországon ritka műhelyét hozza létre. Közösségteremtő erejével nemcsak a társulat művészi hitelét, de a társulatot érteni és befogadni tudó közönséget is tudatosan szervezi. Létrehozza Kaposvárott a kortárs színház azon formáját, mely alkotói bázist nyújt a színházi nyelvet használni akaró művészeknek. Tanít a Színház- és Filmművészeti Főiskolán (1969-től), melynek rektorhelyettese (1990-1991), majd rektora lett (1991-1995). Egyetemi tanár (1991). Klasszikusnak tekinthető darabok (mint Shakespeare: III. Richárd, Shaw: Szent Johanna, Brecht: A kaukázusi krétakör, Molnár Ferenc: Liliom, Beckett: A játszma vége) leporoló értelmezése mellett kortárs drámák bemutatása (mint Weöres Sándor: A kétfejű fenevad, Spiró: A kert, Eörsi István: A kihallgatás) jellemzi rendezői tevékenységét. JM