### Ember Judit (1935-) Bölcsészdiploma megszerzése után, az 1960-as évek közepén végezte el a rendező szakot. Gazdag Gyulával közösen készített filmje, A határozat (1972), amely egy vidéki termelőszövetkezet elnökének leváltását dokumentálta, nagy vihart kavart, a filmet végül betiltották. Egy öngyilkosságot megkísérlő fiatal lány élettörténetét több filmben követte végig (Tantörténet, 1976; Fagyöngyök, 1978). A Nagy Imre-csoport tagjainak elrablása (Menedékjog, 1988), a holttestek megkésett exhumálása (Újmagyar siralom, 1989), a kivégzett politikusok gyermekeinek emlékei és vitái (A snagovi gyerekek, 1987) filmjeinek visszatérő témája. A koalíciós idők egyik legkeményebb koncepciós peréről szóló Pócspetri (1982) és a náci háborús bűnös, Bosnyák Zoltán furcsa Kádár-korszakbeli utóéletét faggató "Hagyd beszélni a Kutruczot" (1985) egyaránt tiltólistára került. Ember Judit a rendszerváltás idején az eseményeket dokumentáló Fekete Doboz Videófolyóirat alapító szerkesztője volt. VB