### Ignotus (1869-1949)
1891-től A Hét munkatársa. A modern irodalom és a liberális szellemiség érdekében fejtett ki tevékenységet a lap vezető publicistájaként. A Slemil keservei című verseskönyvét (1891) népnemzeti oldalról ért igazságtalan kritika folytán határozta el, hogy küzdeni fog azért, hogy az irodalom a politika befolyásától mentesen, szabadon bontakozhasson ki. A kor hivatalos kultúrpolitikai vezetésével és konzervatív irodalmi köreivel, az úgynevezett perzekútor esztétika képviselőivel heves kritikai harcokat folytatott. Ennek a küzdelemnek folyományaként 1908-ban Hatvany Lajossal és Fenyő Miksával megalapította a Nyugat című folyóiratot, amelynek főszerkesztője lett. 1919-ben Bécsbe emigrált, és osztrák lapokban publikálta írásait. Eközben a Nyugat főszerkesztője maradt, amíg 1929 végén Babits Mihály és Móricz Zsigmond le nem vették nevét a folyóirat címlapjáról. A magyar kulturális életben külföldi tartózkodása idején is tevékenyen részt vett. 1938-ban újra emigrációba kényszerült. New Yorkban telepedett le. 1948-ban, halálos betegen tért vissza Magyarországra. TGy