### szociográfia
A társadalom leírásának tudományos (statisztikai, szociológiai) módszereket sem nélkülöző, a publicisztika és a szépirodalom eszköztárát egyaránt kiaknázó műfaja. A századelő polgári radikális szakemberei által már művelték, de az 1930-as évek magyar szellemi életének közírói - céljait, szemléletét tekintve - megújították. A falukutatás eszméje, a népi tájékozódású értelmiségi fiatalság 1920-as évek végére kialakuló parasztorientációja, a vidéki alsó néprétegek helyzete és kultúrája iránti érdeklődése képezte kiindulópontját. Születése az 1930-as évek derekára esik. Egyik műhelye a Féja Géza szervezte faluszeminárium, s ennek programjában a falusi Magyarország helyzetét szemügyre vevő törekvés volt. Másik műhelyében, a Fiatal Magyarság folyóirat körében Szabó Zoltán és Boldizsár Iván törekedtek megfogalmazni a szociográfia műfaját, segédeszközeit, elméleti hátterét (köztük a román Dimitrie Gusti módszerét). A harmadik szellemi műhelynek, a Pro Christo Diákok Háza protestáns diákszervezetnek legismertebb képviselője Kovács Imre volt. E forrongásból körvonalazódott egy olyan program, amely az ország szociográfiai föltérképezését tűzte ki célul. A szociográfusok számot akartak vetni a szociológia, a statisztika módszereit igénybe véve, a publicisztika meggyőző erejével és a művészi megismerés és üzenetközvetítés eszközeit is kiaknázva a szegény parasztság helyzetével, a nagybirtok pusztító hatásával. Földreform szükségessége mellett érveltek, amely a falu tulajdonviszonyait radikálisan alakítja át. Sárközi György az Athenaeum irodalmi igazgatójaként megindította a Magyarország felfedezése sorozatot, amely az ország területét tíz részre osztotta volna föl, mindegyikről kíméletlen látleletet készítve. A kiadó leállította a sorozatot, de a szociográfiák egész sora látott napvilágot, Cserépfalvi Imre kiadásában, országos feltűnést keltve, a közvélemény figyelmét a szegény parasztság tarthatatlan helyzetére irányítva. A hatalom perek sorával igyekezett gátat vetni a szociográfiák nyomán alakuló reformpárti közvélemény megerősödésének. TGy