### marseille-i gyilkosság
A francia kikötővárosban, Marseille-ben 1934. október 9-én az odalátogató Sándor jugoszláv király és a fogadására megjelenő Barthou francia külügyminiszter politikai gyilkosság áldozata lett. Az életüket kioltó fegyvert macedón terrorista sütötte el, segítőtársai pedig a Jugoszlávia felbomlasztására törő horvát usztasa szervezeteknek voltak a tagjai. Az ügy óriási visszhangot váltott ki, hiszen a megölt két politikus a francia biztonsági erőfeszítéseknek volt prominens képviselője, a béke hívei joggal aggódtak, hogy a politikai problémák eldöntésénél ismét a végletes erőszak jut meghatározó szerephez. A gyilkosság szálai Magyarországra is elvezettek. A Marseille-ben leleplezett szervezetek és Budapest között valóban voltak kapcsolatok. Ugyanakkor a politikailag jól tájékozott körökben világosan tudták, hogy az igazi értelmi szerzőket Olaszországban kell keresni. A nyugati hatalmak ekkortájt azonban Rómában véltek olyan ellensúlyt találni, amely megakadályozza vagy legalábbis fékezi Hitler agresszív terveit, ezért Mussolinit nem lehetett a vádlottak padjára ültetni. A kisantant - élén Benessel - ismét kapott a kínálkozó alkalmon és a nemzetközi felháborodás korbácsolásával a magyar revízió lehetőségét akarta hosszú időre eltemetni. A súlyos ellentmondások sűrűjéből ezért olyan megoldás körvonalai bontakoztak ki, hogy az ügyet tárgyaló Népszövetségben Magyarország legyen a bűnbak, ám őt sem szabad nagyon "bántani". Így is lett. PP