### Gothár Péter (1947-)
Már a főiskola elvégzése előtt a televízióban dolgozott. A diploma megszerzése után tévéfilmekkel tűnt fel (Imre, Felső-Ausztria). 1979-ben készítette első játékfilmjét (Ajándék ez a nap). A Bereményi Géza írásai alapján forgatott Megáll az idő (1981) hamar generációs kultuszfilm lett. Bár gyakran dolgozik irodalmi alapanyagból, filmjei nem merev és steril adaptációk, hanem szabad és kötetlen feldolgozások. Gothár munkáinak visszatérő szereplői a példaképek nélkül felnövő kamaszok és a menni vagy maradni dilemmájában gyötrődő értelmiségi figurák (Idő van, 1985, Melodráma, 1990). Szívesen él nyelvi játékokkal és többnyelvű közegben játszódó történetekkel (Tiszta Amerika, 1987, A részleg, 1994, Haggyállógva Vászka, 1995, Paszport, tévéfilm, 2000). Játékfilmjei és televíziós munkái mellett folyamatosan rendez színházban is. VB