### egyházközség
Kánoni értelemben Isten hívő népének az egyházmegye meghatározott területén élő helyi közössége. Az egyházközség a megyéspüspök fönnhatósága alatt működő szerv, amely tevékenységét nem a hívőktől, hanem a püspöktől nyert fölhatalmazás alapján folytatja. Így tehát jellegében különbözik a protestáns és ortodox egyházak autonómiájától. Országos megszervezését 1929-ben rendelte el a püspöki kar, de a végleges szervezeti szabályzata csak 1939-ben lépett érvénybe. Az egyházközségek végül is nem váltak az önkormányzat szervévé, hanem azokat az 1940-es évek közepéig az Actio Catholica alapszervezeteinek, plébániai szerveinek tekintették. GJ