### Károlyi Mihály gróf (1875-1955)
Nagybirtokos, politikus, 1918-1919-ben miniszterelnök és 1919. január-március között ideiglenes köztársasági elnök. Jogi tanulmányai után politikai pályára lép. 1905-től 1918-ig függetlenségi párti képviselő. 1909 és 1912 között a nagybirtokos érdekképviselet, az OMGE elnöke. 1918 októberében a Magyar Nemzeti Tanács elnöke. Október 31-től miniszterelnök, 1919 januárjától a köztársaság ideiglenes elnöke. 1919. március 21-én nem fordult szembe a Tanácsköztársaság kikiáltásával. 1919. júliusban emigrált, és 1946-ig különböző nyugati országokban élt. Az emigrációban szoros kapcsolatokat alakított ki a baloldallal, a kommunistákkal is. 1923-ban magyarországi vagyonát elkobozták és alapítvánnyá tették. 1946-1947 folyamán hazatért, 1947-től párizsi magyar nagykövet. 1949-ben - a Rajk-per miatt - lemondott, és ismét emigrációba vonult. GJ